Христо Смирненски
Кошмар

chitanka.info

Кошмар[0]

Когато в негата на утрен сън

унесен е затворник бледен,

а тихичко отекне вън

на ключовете хладни звън

и вмъкне се ключар приведен,

обронил старческа глава,

вестяващ с трепетни слова,

че вече бий часът последен —

ти знаеш ли на този миг

скръбта и ужаса велик?

Когато в празничния шум

на улицата многолюдна,

упит от лекия парфюм

на цветния житейски друм,

сънувам приказката чудна

на нова слънчева любов,

а мълком спомена суров

възпре пред мен с походка мудна —

ти знаеш ли на този миг

скръбта и ужаса велик?

[0] Публикация: Голгота, Стара Загора, г. II, кн. 1, октомври 1921 г., с подпис: Христо Измирлиев. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.